**Tiszavasvári Város Önkormányzata**

**Képviselő-testületének**

**290/2017. (XI. 30.) Kt. számú**

**határozata**

**Tájékoztató az Ifjúsági Tábor 2017. évi üzemeltetéséről**

Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 107.§-ban foglalt hatáskörében eljárva az alábbi határozatot hozza:

A Képviselő-testület a Tiszavasvári Város Közétkeztetési Nonprofit Kft. tiszavasvári Ifjúsági Tábor üzemeltetéséről szóló 2017. évi tájékoztatóját elfogadja.

Felkéri a polgármestert, hogy tájékoztassa a Kft. ügyvezetőjét a Képviselő-testület döntéséről.

Határidő: azonnal Felelős: Dr. Fülöp Erik polgármester

**Dr. Fülöp Erik Badics Ildikó**

**polgármester jegyző**

**290/2017. (XI. 30.) Kt. számú határozat melléklete**

**Tiszavasvári Város Közétkeztetési Nonprofit Kft.**

**4440 Tiszavasvári, Városháza tér 4.**

Tel/ Fax: 42/ 520 – 550

Web: [www.etkeztetes-tv.hu](http://www.etkeztetes-tv.hu) e-mail: [kozetkeztetes@tiszavasvari.hu](mailto:kozetkeztetes@tiszavasvari.hu)

**Beszámoló**

A Tiszavasvári Gólyahír Gyermek és Ifjúsági Tábor

2017. évi munkájáról

Tisztelt Polgármester Úr!

Tisztelt Képviselő Testület!

Az előző évek gyakorlatához hasonlóan, ez évben is január és február hónapban, a szállást igénylő táborhelyek gyakorlatilag lefoglalásra kerültek. Ezt követően már csak alacsony létszámú, 2-3 szobát igénybe vehető helyek maradtak, amelyekre a későbbiekben merült fel igény.

A szállást nem igénylő 1 napos rendezvényekre az igények későbbi időpontban jelentkeztek, kerültek lefoglalásra (ballagási bankettek, családi rendezvények, osztálytalálkozók…stb.).

2017. évre való felkészülést az előző évi táborzárást követően, rögtön meg is kezdtük. A Kincstárral való hagyományos, jó együttműködés alapján még október hónapban elkezdtük a szobák, közösségi helyiségek, a konyha és a szociális blokkok tisztasági festését.

2017. április 1-én a Kincstár által rendelkezésünkre bocsájtott 1 fő közmunkás segítségével elvégeztük a tábor összes helyiségének takarítását, saját mosodánk által kimosott függönyök és sötétítő függönyök ablakokra történő felrakását, az ágyneműk (paplan, párna) átszellőztetését.

Így érkeztünk el 2017. május 12-re, az első szabadtéri családias rendezvényre, amelyet követően az óvodások tábor foglalásáig, 2017. június 6-ig, minden hét péntek – szombat - vasárnapja különböző közösségi rendezvényekkel telt el.

Ezek a tények azt jelzik, hogy továbbra is van igény – sok esetben helyhiány miatt kell visszautasítani – a tábor ilyen jellegű szolgáltatásaira. Ezek egyrészt étkezéssel ellátottak, vagy önellátóak.

Ez évben, május 29-én kezdődtek a bentlakásos táborozások, egy nyíregyházi iskolai csoport részvételével.

A hagyományoknak megfelelően, június hónapban 2 hétig az óvodásoktól volt hangos a tábor.

A különböző gyermek és diákcsoportok mellett, továbbra is jelentős igény van a fogyatékkal élő, hátrányos helyzetű környezetből érkezők részéről a tábor iránt.

A korábbi évekből visszatérő, országos körből szervezett táborok mellett, ez évben nálunk rendezte meg az Országos Mentőszolgálat dolgozói részére Országos Amatőr Horgászversenyét, több mint 200 fő részvételével.

Ebben az évben, a tábor iránti érdeklődés átlépte az országhatárt is, már Szlovákiából is érkeztek szálló vendégeink.

Az eddigi gyakorlattól eltérően, ebben az évben sikerült 1 héttel, augusztus 25-ig meghosszabbítani a bentlakásos táborozást.

Az eseti és alkalmi rendezvényekkel végül is, 2017. szeptember 14-én zártuk a 2017-es évet a táborban.

A vendégéjszakák számának alakulása:

2012. év 540

2013. év 1630

2014. év 2465

2015. év 3300

2016. év 3450

2017. év 3840

Az elmúlt évekhez viszonyítva a közel 400 fős növekedés egyértelműen a mentős táborunkban érkezettek sátras elhelyezése (saját sátor) eredményezte.

A működéshez szükséges személyzetet, a Kft dolgozói állományából biztosítottuk, ami nem kevés erőfeszítést és szervezést igényelt az óvodai ügyelet, és a szünidei étkeztetés mellett. A folyamatos étkeztetés biztosítása hétvégén, a késő estébe nyúló takarítás, mosogatás, vagy éppen a turnus váltások miatt kellett megfelelő figyelmet fordítani a dolgozók beosztására.

Sikerült 2017.évben is megőrizni a korábbi években kialakított lelkiismeretes, szeretet teljes, udvarias légköri munkát az ott dolgozók részéről. A vendégek elmondása szerint a családias vendégszeretet, a házias ízek, az árnyas, hangulatos, virágos környezet és a tábor szomszédságában elterülő városi strand ideális hely pihenésre, kikapcsolódásra, szórakozásra, táborozásra.

Ezt a rövid, de tömör megállapítást a táborozók szóbeli és a vendégkönyvbe leírt írásbeli véleménye alapján állapítottuk meg.

Ebben az évben is nagy segítséget nyújtottak a tábor esztétikai megjelenítéséhez – fűnyírás, lombhulladék szállítás – a Városi Kincstár, illetve a Tiva-Szolg Nonprofit Kft. vezetése és dolgozói, amelyet ezúton is megköszönünk.

Továbbra is korrekt, partneri a kapcsolat a szomszédságunkban lévő Városi Strandfürdő üzemeltetőivel.

Egy gondolat erejéig kívánom megjegyezni, hogy 2017. november 2-án megérkezett 100 fő részéről az első tábori foglalás 2018 évre Budapestről, egy itt még nem járt közösség részéről.

2017. októberében megtörtént a tábor téliesítése, vizesblokkok víztelenítése, fogyó és álló eszközök leltározása, kerti bútorok fedett helyre történő téli betárolása. Jelenleg folyamatban van az őszi avar begyűjtése és elszállítása.

Az év folyamán befejezésre került a még 2016-ban elkezdett térvilágítás bővítése, korszerűsítése, energiatakarékos világító testek elhelyezése.

A jövőt illető fejlesztési célok megmaradtak az elmúlt évi beszámolóban megfogalmazottak szerint, mert azok megvalósítására forráshiány miatt nem történt előrelépés.

Ezek pedig a következőek:

* a régi, elavult vizesblokk korszerűsítése,
* a 12-es és a 13-as Faházak közé vizesblokk építése,
* a sport létesítmények további bővítése (kosárlabda pálya),
* a kőházak téliesítése.

Tiszavasvári, 2017. november 22.

***Gáll Antalné s.k.***

ügyvezető